KTCร่วง3% หลังธปท.คุมเกณฑ์ออกบัตรใหม่ รายได้ขั้นต่ำ3หมื่น
KTC ร่วงเกือบ 3% รับผลกระทบธปท.เล็งปรับเกณฑ์ออกบัตรเครดิตใหม่ กำหนดรายได้ขั้นต่ำ 30,000 บาท ล่าสุด ณ เวลา 11.12 น. ราคาอยู่ที่ 116.50 บาท ลบ 3.50 บาท หรือ 2.92% สูงสุดที่ 120.50 บาท ต่ำสุดที่ 116 บาท มูลค่าซื้อขายที่ 94.62 ล้านบาท
3 ก.ค. 2560

ผู้สื่อข่าวรายงานว่า ราคาหุ้นบริษัท บัตรกรุงไทย จำกัด (มหาชน) หรือ KTC ณ เวลา 11.12 น. ราคาอยู่ที่ 116.50 บาท ลบ 3.50 บาท หรือ 2.92% สูงสุดที่ 120.50 บาท ต่ำสุดที่ 116 บาท มูลค่าซื้อขายที่ 94.62 ล้านบาท ขณะที่ดัชนีตลาดหุ้นไทยโดยรวมบวก 0.13%

โดยราคาหุ้น KTC ปรับตัวลงมีสาเหตุมาจากการกระแสข่าวที่ทาง ธนาคารแห่งประเทศไทย หรือ ธปท. เตรียมปรับปรุงเกณฑ์การอนุมัติการทำบัตรเครดิต ซึ่งเบื้องต้นมีแนวคิดจำกัดการถือครองบัตรเครดิต จากเดิมกำหนดให้ผู้ที่มีรายได้ตั้งแต่ 15,000 บาท/เดือน จะสามารถทำบัตรเครดิตได้ ส่วนหลักเกณฑ์ใหม่กำหนดให้ต้องมีรายได้ 30,000 บาท/เดือน
ซึ่งประเด็นดังกล่าวจะส่งผลกระทบต่อรายได้ของผู้ดำเนินธุรกิจบัตรเครดิต เนื่องจากการออกบัตรเครดิตให้ลูกค้าจะยากขึ้น กระทบต่อการจับจ่ายใช้สอยในบัตรเครดิตที่ปัจจุบันที่ประชาชนใช้นำมาทดแทนเงินสดให้ลดลง
ทั้งนี้ แหล่งข่าวจากสถาบันการเงิน เปิดเผยว่า ธปท. เตรียมออกประกาศถึงธนาคารพาณิชย์ และบริษัทที่ดำเนินธุรกิจบัตรเครดิตและสินเชื่อส่วนบุคคล (personal loan) ภายใต้กำกับ
โดยจะกำหนดเกณฑ์ การอนุมัติสินเชื่อที่ไม่มีหลักประกันทุกประเภท อาทิ บัตรเครดิตและสินเชื่อส่วนบุคคล สำหรับผู้สมัครบัตรเครดิต สินเชื่อบุคคล บัตรกดเงินสด สินเชื่อผ่อนชำระ 0% ต่างๆ สำหรับกลุ่มผู้มีรายได้ไม่เกิน 30,000 บาทต่อเดือน โดยจำกัดการอนุมัติสินเชื่อเหลือเพียง 1.5 เท่าของรายได้ ต่อสถาบันการเงิน จากเดิมที่มีการกำหนดเกณฑ์การให้สินเชื่อไม่เกิน 5 เท่าของรายได้จากเดิมกำหนดให้ผู้ที่มีรายได้ตั้งแต่ 15,000 บาท/เดือน จะสามารถทำบัตรเครดิตได้
ขณะเดียวกันจะมีการจำกัดการถือบัตรเครดิตกับสถาบันการเงินได้ไม่เกิน 3 แห่งต่อบุคคล และจำกัดวงเงินสินเชื่อให้สูงสุดไม่เกิน 3 เท่า จากเดิม 5 เท่าของรายได้